‘Help my, asseblief,’ pleit man ná plaasaanvalArgieffoto “Dringend, dringend, asseblief! Mayday mayday! Dringend, help my, asseblief. Dit is Manie van der Merwe. Plaasaanval! Vier verdagtes het ons beroof en vasgebind. Ek soek hulp dringend, asseblief. Help!” Só het Manie van der Merwe Vrydagoggend op stemboodskappe om hulp gepleit nadat hy en sy vrou op hul plaas Sterkfontein naby Vaalwater in Limpopo deur vier gewapende aanvallers oorval is. Die stemboodskappe is op een van die veiligheidsgroepe in die gebied gestuur en het daartoe gelei dat die Van der Merwe-egpaar vinnig te hulp gesnel is. Bez Bezuidenhout van Heritage Protection Group (HPG) het aan Maroela Media gesê die aanval het omstreeks 10:00 plaasgevind. Daar word verneem dat Van der Merwe op pad was na ŉ kraal op die plaas toe hy deur die aanvallers oorval is. Een van die aanvallers het glo ŉ koeëlvaste baadjie gedra. Volgens Bezuidenhout is vier vuurwapens tydens die aanval gesteel en twee van die vuurwapens is intussen weer teruggevind. Daar is ook een verdagte in hegtenis geneem. Bezuidenhout het gesê daar kan nie tans meer inligting oor die saak bekendgemaak word nie, aangesien die ondersoek in ŉ sensitiewe stadium is. Maroela Media verneem die egpaar is nie ernstig beseer nie. Kol. Moatshe Ngoepe, woordvoerder van die polisie, het die voorval aan Maroela Media bevestig, maar kon nie onmiddellik meer inligting verskaf nie.